Title: Návrh
Author: klimova
Last saved by: agenda0
Company: mspnm

Národná rada Slovenskej republiky
II. volebné obdobie
___________________________________________________________________

1195

VLÁDNY NÁVRH

Zákon
z .............2001

o podmienkach premeny niektorých rozpočtových organizácií a príspevkových organizácií na neziskové organizácie poskytujúce všeobecne prospešné služby (transformačný zákon)   

Národná rada Slovenskej republiky sa uzniesla na tomto zákone:

§ 1

Predmet úpravy

     (1) Tento zákon upravuje podmienky premeny (ďalej len "transformácia") niektorých rozpočtových organizácií a  príspevkových organizácií na neziskové organizácie poskytujúce všeobecne prospešné služby  (ďalej len „nezisková organizácia“)^1).

     (2) Tento zákon sa nevzťahuje na rozpočtové organizácie a príspevkové organizácie:

a)	zriadené zákonom,
b)	zriadené na plnenie úloh obranyschopnosti a bezpečnosti štátu,
c)	zriadené obcou alebo samosprávnym krajom^2).

§ 2

Transformačný proces

     (1) Transformácia rozpočtovej organizácie a príspevkovej organizácie na neziskovú organizáciu sa vykoná v rámci transformačného procesu, ktorý zahŕňa:

a)	vypracovanie transformačného projektu, 
b)	vypracovanie transformačného návrhu,
c)	rozhodnutie o transformácii,
_____________
1/ Zákon č. 213/1997 Z.z. o neziskových organizáciách poskytujúcich všeobecne prospešné služby v znení zákona ......../2001Z.z... 
2/ Napríklad § 21 ods. 4 zákona Národnej rady Slovenskej republiky č. 303/1995 Z.z. o rozpočtových pravidlách v znení neskorších predpisov, § 18 zákona č. 195/1998 Z.z. o sociálnej pomoci v znení neskorších predpisov.

d)	založenie novej neziskovej organizácie,
e)	vklad majetku štátu a záujemcu do novej neziskovej organizácie,
f)	registráciu novej neziskovej organizácie,
g)	zrušenie rozpočtovej organizácie a príspevkovej organizácie.

(2) Zaradenie rozpočtovej organizácie a príspevkovej organizácie do transformačného procesu navrhuje ústredný orgán štátnej správy, ktorý je zriaďovateľom rozpočtovej organizácie a príspevkovej organizácie^3) (ďalej len "ústredný orgán"). Zoznam týchto organizácií schvaľuje vláda Slovenskej republiky (ďalej len „vláda“).

(3) Na konanie podľa odseku 2 sa nevzťahuje všeobecný predpis o správnom konaní^4).

     (4) Záujemcovi o vstup do transformačného procesu je ústredný orgán povinný umožniť oboznámiť sa s návrhom transformačného projektu. 

     (5) Záujemca vstupuje do transformačného procesu podaním transformačného návrhu ústrednému orgánu. Záujemca musí pôsobiť v oblasti poskytovania všeobecne prospešných služieb, v ktorej pôsobí rozpočtová organizácia a príspevková organizácia zaradená do transformačného procesu, minimálne 3 roky.

     (6) Záujemcom môžu byť aj zamestnanci rozpočtovej organizácie a príspevkovej organizácie zaradenej do transformačného procesu. Zamestnanci tejto organizácie môžu uzavrieť zmluvu o združení ^5). V tomto prípade musí spĺňať podmienku uvedenú v odseku 5 aspoň jeden z nich.  
 
§ 3

Transformačný projekt

     (1) Návrh transformačného projektu spracúva rozpočtová organizácia a príspevková organizácia. Za vypracovanie transformačného projektu zodpovedá ústredný orgán.

     (2) Transformačný projekt obsahuje: 

a)	základné identifikačné údaje rozpočtovej organizácie a príspevkovej organizácie, 
______________
3/ Zákon Slovenskej národnej rady č. 347/1990 Zb. o organizácii ministerstiev a ostatných ústredných orgánoch štátnej správy v znení neskorších predpisov.
     § 21 ods. 4 písm. b) zákona Národnej rady Slovenskej republiky č. 303/1995 Z.z. o rozpočtových pravidlách v znení neskorších predpisov.  
4/ Zákon č. 71/1967 Zb. o správnom konaní (správny poriadok).
5/ § 829 zákona č. 40/1964 Zb. Občiansky zákonník v znení neskorších predpisov

b)	súpis nehnuteľného majetku a hnuteľného majetku, ocenenie majetku znaleckým posudkom; u nehnuteľného majetku aj údaj o spôsobe nadobudnutia majetku štátom, 
c)	určenie druhu a výšky pohľadávok a záväzkov štátu, ktoré prechádzajú na novú  neziskovú organizáciu, 
d)	súpis navrhovaného prioritného majetku^6/, 
e)	spôsob prevodu práv z priemyselného vlastníctva prerokovaný s Úradom priemyselného vlastníctva Slovenskej republiky alebo iného duševného vlastníctva, ak tieto práva sú v správe rozpočtovej organizácie a príspevkovej organizácie,
f)	účtovnú závierku rozpočtovej organizácie a príspevkovej organizácie,
g)	charakteristiku doterajšej činnosti rozpočtovej organizácie a príspevkovej organizácie, 
h)	informáciu o počte a kvalifikačnej štruktúre zamestnancov rozpočtovej organizácie a príspevkovej organizácie,
i)	minimálnu hodnotu majetku, ktorú vloží záujemca do neziskovej organizácie,
j)	návrh predpokladaného celkového hospodárenia novej neziskovej organizácie,
k)	návrh zakladacej listiny a štatútu novej neziskovej organizácie (bez návrhu členov na personálne obsadenie orgánov neziskovej organizácie),
l)	v prípade potreby spôsob financovania neziskovej organizácie ústredným orgánom. Financovanie nesmie byť dlhšie ako jeden rok od zápisu neziskovej organizácie do registra neziskových organizácií (ďalej len "register").

(3) Ak nie je finančný vzťah k novej neziskovej organizácii určený zákonom o štátnom rozpočte na príslušný rok , prílohou transformačného projektu musí byť návrh na vykonanie rozpočtového opatrenia, ktorým sa určí finančný vzťah ústredného orgánu k novej neziskovej organizácii.

(4) Finančný vzťah  podľa odseku 3 sa určí:
a)	do výšky záväzných ukazovateľov posledného rozpočtového roka, ak nová nezisková organizácia vznikne 1.januára nasledujúceho roka alebo najviac do  výšky záväzných ukazovateľov rozpočtového roka, ak nezisková organizácia vznikne počas rozpočtového roka, a to pri zrušenej rozpočtovej organizácii do výšky bežných výdavkov znížených o rozpočtované príjmy a pri zrušenej príspevkovej organizácii do výšky rozpočtovaného príspevku na bežné výdavky,
b)	len na bežné výdavky (prevádzkové náklady) novej neziskovej organizácie,
c)	len na zabezpečenie činnosti, na ktorú boli zrušenej rozpočtovej organizácii alebo príspevkovej organizácii poskytované prostriedky zo štátneho rozpočtu.

(5) Ústredný orgán  je  povinný  zverejniť  informáciu o  vypracovaní  transformačného projektu v Obchodnom vestníku, v dennej tlači distribuovanej celoštátne alebo inými formami v elektronickej podobe. Lehota na podanie transformačného návrhu podľa § 4  nesmie byť kratšia ako 10 dní a dlhšia ako 30 dní od zverejnenia tejto informácie v Obchodnom vestníku.

______________
6/ § 31a zákona č. 213/1997 Z.z.  v znení zákona  č. .../2001 Z.z.

§ 4

Transformačný návrh

     (1) Transformačný návrh obsahuje:

a)	špecifikáciu majetku vrátane jeho ocenenia znaleckým posudkom, ktorý záujemca vkladá do neziskovej organizácie (§ 3 ods. 2 písm. i)),
b)	návrh zmluvy o budúcej zmluve záujemcu, že poskytne majetok  podľa písmena a) ako svoj vklad do neziskovej organizácie,
c)	koncepčný návrh záujemcu týkajúci sa predmetu činnosti neziskovej organizácie, vrátane návrhov jej budúceho finančného a personálneho zabezpečenia, 
d)	informácie o doterajšej verejnoprospešnej činnosti záujemcu, ktorý podáva transformačný návrh,
e)	údaje o právnej forme a právnom postavení záujemcu,
f)	doklad o tom, že záujemca má vyporiadané všetky finančné záväzky voči štátu a verejnoprávnym inštitúciám,
g)	písomné vyjadrenie záujemcu k dokumentom uvedeným v § 3 ods. 2 písm. k) vrátane návrhu na personálne obsadenie orgánov neziskovej organizácie,
h)	písomný súhlas fyzickej osoby navrhovanej do orgánov neziskovej organizácie.

      (2) Ústredný orgán posúdi, či transformačný návrh obsahuje náležitosti podľa    odseku 1 a rozhodne o jeho prijatí alebo neprijatí v lehote do 30 dní od doručenia podaného transformačného návrhu.  

(3) Ústredný orgán predkladá  návrh transformačného  projektu  a  vybrané transformačné návrhy so svojím stanoviskom Ministerstvu pre správu a privatizáciu národného majetku Slovenskej republiky do 15 dní po rozhodnutí podľa odseku 3.

§ 5

Rozhodnutie o transformácii
     
     (1) Ministerstvo pre správu a privatizáciu národného majetku Slovenskej republiky predkladá vláde návrh na vydanie rozhodnutia o transformácii rozpočtovej organizácie a príspevkovej organizácie. Súčasťou návrhu na vydanie rozhodnutia je: 

a)	návrh zakladacej listiny neziskovej organizácie,
b)	návrh štatútu neziskovej organizácie,
c)	návrh personálneho obsadenia orgánov neziskovej organizácie,
d)	návrh na registráciu neziskovej organizácie,
e)	návrh na zrušenie rozpočtovej organizácie a príspevkovej organizácie,
f)	súpis nehnuteľných vecí a hnuteľných vecí, rozpočtovej organizácie a príspevkovej organizácie a prioritného majetku,
g)	súpis hnuteľných vecí a nehnuteľných vecí záujemcu (§ 4 ods. 1 písm. a)),
h)	iné podklady.

     (2) Rozhodnutie o transformácii rozpočtovej organizácie a príspevkovej organizácie vydáva vláda.

    (3) Rozhodnutie o transformácii obsahuje:

a)	základné identifikačné údaje rozpočtovej organizácie a príspevkovej organizácie,
b)	vecné a finančné vymedzenie majetku štátu vrátane súvisiacich práv a záväzkov, ktorý ústredný orgán vkladá do neziskovej organizácie, vecné a finančné vymedzenie majetku, ktorý záujemca vkladá do neziskovej organizácie,  
c)	termín transformácie rozpočtovej a príspevkovej organizácie k 1.1. alebo k 1.7. kalendárneho roka,
d)	zakladaciu listinu neziskovej organizácie, 
e)	štatút neziskovej organizácie,
f)	personálne obsadenie orgánov neziskovej organizácie,
g)	súpis prioritného majetku^5/.

     (4) Vydanie rozhodnutia o transformácii zverejňuje vláda v Obchodnom vestníku.

     (5) Ak záujemca nevloží majetok, vláda na návrh Ministerstva pre správu a privatizáciu národného majetku Slovenskej republiky zruší rozhodnutie o transformácii ( § 4 ods. 1 písm. a)).

     (6) Na rozhodovanie podľa odsekov 2 a 3 sa nevzťahuje všeobecný predpis o správnom konaní^4). Rozhodnutie nepodlieha preskúmaniu súdom.  

§ 6

Vklad majetku štátu do neziskovej organizácie

(1) V súlade s rozhodnutím vlády  podľa § 5 ods. 2 ústredný orgán a záujemca vložia majetok do novej neziskovej organizácie^7).

(2) Súčasne s registráciou novej neziskovej organizácie ústredný orgán zruší rozpočtovú organizáciu a príspevkovú organizáciu a stáva sa zakladateľom takejto neziskovej organizácie^8) v rozsahu vloženého majetku.

(3) S vlastníckym právom k majetku štátu, ktorý prechádza do vlastníctva neziskovej organizácie, prechádzajú aj práva a záväzky súvisiace s týmto majetkom. 

(4) Práva z priemyselného vlastníctva alebo iného duševného vlastníctva sa prevádzajú na základe zmluvy uzavretej medzi ústredným orgánom a neziskovou organizáciou.   

(5) Práva a povinnosti rozpočtovej organizácie a príspevkovej organizácie z pracovnoprávnych vzťahov k zamestnancom prechádzajú na neziskovú organizáciu. 

______________
7/ § 13 ods. 7 písm. b) tretí bod zákona Národnej rady Slovenskej republiky č. 278/1993 Z.z. o správe majetku štátu v znení neskorších predpisov.
8/ § 16 ods. 3 písm. b) zákona Národnej rady Slovenskej republiky č. 303/1995 Z.z. v znení neskorších predpisov.
(6) Ústredný orgán spíše s neziskovou organizáciou písomný protokol o odovzdaní majetku štátu po registrácii podľa § 7. Protokol obsahuje presné vymedzenie a hodnotu odovzdávaného majetku vedenú v účtovníctve podľa osobitného predpisu^9). Protokol podpisuje štatutárny zástupca ústredného orgánu a štatutárny zástupca neziskovej organizácie.

(7) Návrh na vklad zmeny vlastníckych práv sa vykoná na základe rozhodnutia vlády podľa § 5. Návrh na vklad do katastra nehnuteľností podáva ústredný orgán.

(8) Zápis zmeny vlastníckych práv k nehnuteľnostiam sa vykoná vkladom do katastra nehnuteľností podľa osobitného predpisu^10) a zmena vlastníckych práv vzniká dňom registrácie neziskovej organizácie. 

§ 7

Registrácia

     Na registráciu novej neziskovej organizácie sa vzťahuje osobitný predpis^11) .

§ 8

Odborná komisia
     
     (1) Na posúdenie transformačných projektov a transformačných návrhov  Ministerstvo pre správu a privatizáciu národného majetku Slovenskej republiky zriadi odbornú komisiu. Členmi komisie sú zástupcovia Ministerstva pre správu a privatizáciu národného majetku Slovenskej republiky, neziskových organizácií a ústredného orgánu. 

(2) Podrobnosti o zložení odbornej komisie, jej činnosti, podmienky pre vymenúvanie a odvolávanie jej členov ustanoví štatút, ktorý schváli minister pre správu a privatizáciu národného majetku Slovenskej republiky.

§ 9

Účinnosť

     Tento zákon nadobúda účinnosť 1.januára 2002.

____________
9/ Zákon Slovenskej národnej rady č. 563/1991 Zb. o účtovníctve v znení neskorších predpisov.
10/ § 28 a § 29 zákona č. 162/1995 Z.z. o katastri nehnuteľností a o zápise vlastníckych a iných práv k nehnuteľnostiam (katastrálny zákon) v znení neskorších predpisov.
11/ § 9 až 13 zákona Národnej rady  Slovenskej republiky č. 213/1997 Z.z. v znení zákona  č. ......./2001 Z.z.